Oznámenie Komisie Rade - Hodnotenie opatrení prijatých Spojeným kráľovstvom v reakcii na odporúčanie Rady z 24. januára 2006 s cieľom odstrániť nadmerný deficit verejných financií – uplatnenie článku 104 ods. 7 zmluvy /* SEK/2006/1159 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.9.2006 SEK(2006) 1159 v konečnom znení OZNÁMENIE KOMISIE RADE Hodnotenie opatrení prijatých Spojeným kráľovstvom v reakcii na odporúčanie Rady z 24. januára 2006 s cieľom odstrániť nadmerný deficit verejných financií – uplatnenie článku 104 ods. 7 zmluvy OZNÁMENIE KOMISIE RADE Hodnotenie opatrení prijatých Spojeným kráľovstvom v reakcii na odporúčanie Rady z 24. januára 2006 s cieľom odstrániť nadmerný deficit verejných financií – uplatnenie článku 104 ods. 7 zmluvy 1. Postup pri nadmernom deficite v prípade Spojeného kráľovstva Po období výraznej fiškálnej konsolidácie v rokoch 1996 až 2000, keď sa saldo verejných financií zmenilo z deficitu 5 % HDP na uspokojivý prebytok, Spojené kráľovstvo zaznamenalo obdobie fiškálneho uvoľnenia, najmä v dôsledku plánovaného zvýšenia pomeru verejných výdavkov k HDP, ktoré nebolo sprevádzané porovnateľným zvýšením príjmov. Deficit verejných financií prvýkrát prekročil referenčnú hodnotu zmluvy vo finančnom roku 2003/2004 (ktorý trvá od apríla do marca)[1], keď dosiahol úroveň 3,2 % HDP[2]. Hrubý dlh, ktorý klesol z vyše 50 % HDP v roku 1996/1997 na menej ako 38 % v roku 2002/2003, sa v roku 2004/2005 zvýšil na 40,2 %. Deficit verejných financií vo finančnom roku 2004/2005 predstavoval 3,3 % HDP, teda opäť prekročil referenčnú hodnotu 3 % HDP. Rada na základe odporúčania Komisie zaradila 24. januára 2006 Spojené kráľovstvo do skupiny s nadmerným deficitom a v súlade s článkom 104 ods. 7 zmluvy adresovala Spojenému kráľovstvu odporúčania, aby „ čím skôr, najneskôr však do finančného roku 2006/2007, odstránilo súčasný nadmerný deficit “ a „ spoľahlivým a udržateľným spôsobom znížilo deficit verejných financií pod 3 % HDP a na tento účel zabezpečilo zlepšenie štrukturálneho salda najmenej o 0,5 percentuálneho bodu HDP v priebehu finančných rokov 2005/2006 až 2006/2007“. Rada stanovila, že 24. júl 2006 je konečný termín, dokedy má Spojené kráľovstvo prijať účinné opatrenia na tento účel. Rada ďalej vyzvala orgány Spojeného kráľovstva „ aby po korekcii nadmerného deficitu zabezpečili udržanie konsolidácie rozpočtu smerom k strednodobému rozpočtovému cieľu, ktorý (i) poskytuje bezpečné rozpätie vo vzťahu k limitu deficitu na úrovni 3 % HDP, (ii) udržiava vhodný dlhový pomer, ktorý zohľadňuje vplyv starnutia obyvateľstva na hospodárstvo a rozpočet“ a s prihliadnutím na ciele (i) a (ii) „poskytuje priestor pre rozpočtové manévrovanie, najmä pokiaľ ide o potrebu verejných investícií“. V tomto oznámení sa hodnotia opatrenia, ktoré Spojené kráľovstvo prijalo v reakcii na odporúčania Rady v súlade s článkom 9 ods. 3 nariadenia Rady č. 1467/97, zmeneného a doplneného nariadením Rady č. 1056/2005[3], v ktorom sa uvádza, že po uplynutí konečného termínu, dokedy má členský štát prijať opatrenia v súlade s odporúčaním podľa článku 104 ods. 7, „… Komisia oznámi Rade, či považuje prijaté opatrenia za dostatočné na zaistenie dostatočného pokroku na dosiahnutie korekcie nadmerného deficitu v lehote stanovenej Radou za predpokladu, že sa tieto opatrenia úplne vykonávajú a že hospodársky vývoj zodpovedá predpovediam “. 2. Hodnotenie rozpočtových perspektív a opatrení prijatých Spojeným kráľovstvom v reakcii na odporúčanie Rady Hodnotenie súladu s odporúčaním Rady podľa článku 104 ods. 7 sa zakladá na prognózach útvarov Komisie z jari 2006, ktoré sú doplnené makroekonomickými a rozpočtovými informáciami sprístupnenými po záverečnom dátume prognóz (24. apríl 2006), a najmä na výsledných hodnotách rastu HDP za prvé dva štvrťroky 2006 a aktualizácii údajov o verejných financiách vrátane čiastočných rozpočtových údajov za prvé mesiace roku 2006/2007. Makroekonomický scenár, ktorý je podkladom odhadov verejných financií v aktualizácii konvergenčného programu Spojeného kráľovstva z decembra 2005 a ktorý sa udržal v rozpočte na rok 2006, predpokladal zrýchlenie rastu HDP z 1¾ % v roku 2005/2006 na 2¼ % v roku 2006/2007, na 3 % v roku 2007/2008, 2¾ % v roku 2008/2009 a 2¼ % v nasledujúcich rokoch. V prvých rokoch bol tento scenár takmer v súlade s prognózou útvarov Komisie z jari 2006, ktorá predpokladala rast HDP na úrovni 2,4 % v roku 2006 a 2,8 % v roku 2007. Od prognóz z jari 2006 sa krátkodobý ekonomický výhľad zlepšil. V predbežnej prognóze Komisie uverejnenej 6. septembra 2006 sa predpokladá hospodársky rast Spojeného kráľovstva v roku 2006 vo výške [2,7 %] v súvislosti so všeobecným zlepšením hospodárstva EÚ. Podľa odhadov útvarov Komisie tieto miery rastu znamenajú, že záporná produkčná medzera v roku 2006 by sa mala v nasledujúcich rokoch zmenšovať[4]. 2.1. Saldá rozpočtu verejných financií 2005/ 2006 V rozpočte z marca 2005 sa plánoval deficit verejných financií vo finančnom roku 2005/2006 na úrovni 2,7 % HDP, ktorý sa zakladal na odhade rastu HDP vo výške 3 %. Plánovaný deficit sa následne revidoval v aktualizácii konvergenčného programu z decembra 2005 na 3,1 % HDP, po výraznom spomalení rastu reálneho HDP v roku 2005/2006, keď sa oficiálny odhad rastu znížil z 3 % na 1 ¾ %. Deficit zaregistrovaný v roku 2005/2006 je sčasti odrazom aj výrazného zvýšenia verejných investícií, hoci súčasný rozpočet tiež zaregistroval deficit. Predbežné výsledky v čase jarnej prognózy útvarov Komisie naznačovali odhadovaný výsledný deficit vo výške 3,1 % HDP. Od jarnej prognózy novšie čiastkové údaje naznačujú miernu revíziu výsledného deficitu smerom nahor o približne 0,1/0,2 % HDP[5]. 2006/2007 V rozpočte z marca 2006 sa v roku 2006/2007 plánuje deficit na úrovni 3,0 % HDP. Tento deficit je vyšší ako deficit 2,8 % HDP plánovaný v aktualizácii konvergenčného programu z decembra 2005, a je zdôvodnený najmä revíziou produkcie ropy v Spojenom kráľovstve smerom nadol, čo by malo znížiť príjmy od podnikového sektora. V skoršej správe o návrhu rozpočtu (ďalej len „SNR“) z decembra 2005[6] (z ktorej vychádzali odhady konvergenčného programu) sa oznámil súbor opatrení podľa vlastného uváženia, implementovaných postupne, vrátane zvýšenia zdanenia spoločností produkujúcich ropu, ktoré mali v tom čase podľa predpokladu upevniť fiškálnu pozíciu o 0,1 percentuálneho bodu HDP v roku 2006/2007 a neskôr opäť o 0,1 percentuálneho bodu. Na základe odhadov produkcie ropy v marcovom rozpočte sa však očakáva, že opatrenia ohlásené v SNR ponechajú fiškálnu pozíciu v roku 2006/2007 nezmenenú a od roku 2007/2008 ju upevnia o 0,2 percentuálneho bodu HDP. Po januárovom odporúčaní Rady sa neprijali žiadne ďalšie opatrenia podľa vlastného uváženia na zníženie deficitu, okrem implementácie malej korekcie zakotvenej v decembrovej SNR. Opatrenia podľa vlastného uváženia oznámené v marcovom rozpočte ponechali fiškálnu pozíciu takmer nezmenenú, konkrétne nenastal žiadny pokus kompenzovať zníženie príjmov z revízie plánovanej produkcie ropy smerom nadol. V prognózach útvarov Komisie z jari 2006 sa v roku 2006/2007 predpokladal deficit na úrovni 3,0 % HDP, ktorý bol podobný oficiálnym odhadom, hoci sa zakladal na predpoklade vyšších cien ropy (ktoré budú v krátkodobom horizonte priaznivo vplývať na príjmy z daní zo zisku spoločností). Podľa výpočtov útvarov Komisie boli štrukturálne úpravy medzi rokom 2005 a 2006 (na základe kalendárneho roka), predpokladané v jarnej prognóze, približne na úrovni ½ % HDP. Na základe týchto odhadov však existoval predpoklad, že na základe finančného roka budú úpravy menšie a bližšie k ¼ percentuálneho bodu[7]. Najnovšie údaje o hotovosti za prvé štyri mesiace roku 2006/2007 nie sú nekonzistentné s prognózou útvarov Komisie z jari 2006 pre deficit. Príjmy rástli výrazným tempom v súlade s rozpočtovými plánmi alebo ich mierne presahovali, hoci rýchlo rástli aj bežné výdavky. Časť rýchleho rastu bežných výdavkov je možné pripísať zmene makroekonomickej situácie (vyššej ako očakávanej nezamestnanosti), a teda vyšším výdavkom na sociálne dávky. Existuje jasné riziko, že výdavky v tejto oblasti by mohli byť vyššie, ako sa predpokladalo v marcovom rozpočte a v jarnej prognóze útvarov Komisie. Podľa všetkého rýchlo rástli aj výdavky ponechané na vlastné uváženie, na ktoré sa vzťahujú ročné nominálne maximálne sumy. Tento prvok by mohol byť odrazom výkyvov v načasovaní výdavkov v rámci ročného limitu na rok 2006/2007 (tento odhad sa podľa predpokladov prognózy útvarov Komisie presne splní), a v tom prípade by sa mal počas zostávajúcej časti finančného roka spomaliť. Mesačné údaje o hotovosti však majú sklon k volatilite a vyššia časť príjmov sa získava v druhom polroku finančného roka. Z doteraz zaznamenaných údajov o hotovosti možno preto vyvodiť len veľmi parciálne závery. Pri sledovaní najnovšieho makroekonomického vývoja možno údaje o národných účtoch považovať za naznačujúce pevnejšie oživenie hospodárstva, ako sa očakávalo v čase jarnej prognózy útvarov Komisie. Vývoj v ostatných oblastiach by mal ďalej tiež podporovať zlepšenie fiškálneho výhľadu. Zvýšenie cien ropy by malo zvýšiť základ výpočtu dane zo ziskov spoločností, rovnako ako pokračujúce dobré výsledky vo finančnom sektore. Vyššia ako očakávaná inflácia by mala ďalej mať, za rovnakých podmienok, mierne pozitívny vplyv na saldo verejných financií, a zaznamenané zvýšenie spotreby po spomalení dosiahnutom v roku 2005 by malo podporiť príjmy z nepriamych daní. Budúci vývoj je však spojený s veľkými neistotami a možnosťou neutralizujúcich účinkov. Zloženie rastu sa môže ukázať byť menej priaznivé pre verejné financie a investície môžu hrať dôležitejšiu úlohu ako v minulosti. V najnovších údajoch sa ďalej zaregistroval výraznejší pokles produkcie ropy, ako sa očakávalo v marcovom rozpočte, čo by sa mohlo premietnuť v nižších príjmoch z daní zo ziskov spoločností neskôr počas roka, a mnoho účinkov načasovania by mohlo viesť k nadhodnoteniu sily rastu príjmov na základe údajov len za prvé mesiace finančného roka 2006/2007. Značná časť fiškálnej konsolidácie ďalej závisí od typicky volatilných faktorov, akými sú finančný sektor a vysoké ceny ropy. Vzhľadom na volatilitu fiškálnych faktorov a určité neistoty hospodárskeho a finančného výhľadu sa vo všeobecnosti zdá, že hoci je Spojené kráľovstvo podľa všetkého na správnej ceste k dosiahnutiu zníženia deficitu na 3 % HDP v roku 2006/2007, neexistuje bezpečné rozpätie vzhľadom na referenčnú hodnotu, a riziká, že deficit by ju mohol prekročiť, sú značné. 2007/2008 a nasledujúce roky V rozpočte na rok 2006 sa plánuje zníženie deficitu na 2,4 % HDP v roku 2007/2008, za ktorým bude nasledovať postupné spevňovanie na 1,7 % HDP do roku 2010/2011. Hlavnou hybnou silou fiškálnej konsolidácie v roku 2007/2008 je oživenie pomeru príjmov k HDP, vyvolané najmä fiškálnou brzdou a opatreniami podľa vlastného uváženia implementovanými v decembri 2005, ale aj miernym spomalením rastu výdavkov. V jarných prognózach útvarov Komisie sa v roku 2007/2008 predpokladá trocha vyšší deficit verejných financií na úrovni 2,7 % HDP (najmä v dôsledku opatrnejšieho predpokladu rastu daňových príjmov), ktorý však napriek tomu naznačuje, že deficit by mal byť v tom finančnom roku pod 3 % referenčnou hodnotou. Pokiaľ ide o roky nasledujúce po roku 2007/2008, v rozpočte na rok 2006 sa predvída zvýšenie pomeru príjmov, vyvolané najmä odhadmi fiškálnej brzdy. Hlavným faktorom pôsobiacim na fiškálnu konsolidáciu plánovanú orgánmi Spojeného kráľovstva je však predpokladané zmiernenie rastu bežných výdavkov z priemernej ročnej miery 3,2 % v reálnom vyjadrení počas predchádzajúcich 10 rokov na 1,9 %, takže sa predpokladá, že do roku 2008/2009 sa deficit úplne použije na financovanie verejných investícií. Celkový pomer výdavkov do roku 2010/11 bude preto len trocha viac ako ½ percentuálneho bodu pod úrovňou roku 2007/2008. Takéto výrazné zmiernenie rastu bežných výdavkov pomôže udržať deficit pevne pod 3 % referenčnou hodnotou HDP. Toto plánované zníženie výdavkov však nie je spojené s konkrétnymi plánmi výdavkov ministerstiev a musí byť potvrdené v nadchádzajúcom rozpočte na rok 2007 a v komplexnom prehodnotení verejných výdavkov, ktoré stanovia celkový výdavkový rámec na tri finančné roky začínajúce v roku 2008/2009. 2.2. Dlh verejnej správy Hrubý dlh verejnej správy, ktorý sa podľa odhadov v čase jarnej prognózy zvýšil v roku 2005/2006 na 42,0 % HDP, mal od roku 2002/2003 rastúci trend. Hrubý dlh verejných financií vo vzťahu k HDP však zostáva dostatočne nízko pod 60 % referenčnou hodnotou HDP. Primárne saldo je počas horizontu jarnej prognózy útvarov Komisie v deficite. V súlade s tým orgány Spojeného kráľovstva očakávajú, že hrubý dlh bude do roku 2007/2008 ďalej rásť na 44 ½ % HDP, ale neskôr sa stabilizuje približne na tejto úrovni, a predpokladá sa, že primárne saldo sa vráti k malému prebytku. Stabilizácia dlhu v ďalších rokoch preto závisí okrem iného od implementácie výdavkových obmedzení v komplexnom prehodnotení verejných výdavkov. Tabuľka 1 – Hospodárske a rozpočtové odhady V % HDP | 2005/2006 | 2006/2007 | 2007/2008 | KOM | Rozpočet 20061 | KOM | Rozpočet 20061 | KOM | Rozpočet 20061 | Saldo verejných financií | -3,1 | -3,2 | -3,0 | -3,0 | -2,7 | -2,4 | Primárne saldo | -1,0 | -1,1 | -1,0 | -0,9 | -0,6 | -0,3 | Štrukturálne saldo2 | -2,9 | -3,0 | -2,7 | -2,6 | -2,5 | -2,2 | Zmena štrukturálneho salda | +0,5 | +0,5 | + 0,2 | +0,4 | +0,2 | +0,4 | Štrukturálne primárne saldo3 | -0,8 | -0,9 | -0,6 | -0,6 | -0,5 | -0,1 | Hrubý dlh verejnej správy | 42,0 | 42,6 | 43,5 | 43,9 | 43,9 | 44,5 | Reálny HDP za mesiac (ročná % zmena) 4 | 1,8 | 1 ¾ | 2,4 | 2 ¼ | 2,8 | 3,0 | Produkčná medzera za mesiac5 | -0,5 | -0,6 | -0,7 | -0,9 | -0,6 | -0,7 | V % HDP | 2005 (KOM) | 2006 (KOM) | 2007 (KOM) | Saldo verejných financií | -3,5 | -3,0 | -2,8 | Primárne saldo | -1,3 | -1,0 | -0,7 | Štrukturálne saldo | -3,3 | -2,7 | -2,5 | Zmena štrukturálneho salda | +0,2 | +0,6 | +0,2 | Štrukturálne primárne saldo | -1,1 | -0,7 | -0,5 | Hrubý dlh verejnej správy | 42,8 | 44,1 | 44,8 | Produkčná medzera za mesiac 5 | -0,4 | -0,7 | -0,7 | Poznámky: 1 Údaje o deficite v rozpočte z marca 2006 upravené na účely spracovania príjmov z licencií UMTS, ako sa vysvetľuje v poznámke pod čiarou 1 v hlavnom texte. Údaje o primárnom salde z rozpočtu Spojeného kráľovstva upravené útvarmi Komisie v súlade s definíciou primárneho salda podľa ESA s použitím hrubých úrokových platieb namiesto čistých. 2 Saldo očistené od cyklických vplyvov (CAB) bez jednorazových a iných dočasných opatrení. V prípade Spojeného kráľovstva neexistujú jednorazové opatrenia, takže štrukturálne saldo zodpovedá cyklicky upravenému saldu. Odhady za produkčnú medzeru za finančné roky predstavujú aproximáciu a nie sú striktne založené na spoločne odsúhlasenej metodike (pozri poznámku pod čiarou 7 v hlavnom texte). Produkčné medzery a úpravy na očistenie od cyklických vplyvov podľa rozpočtu z marca 2006 prepočítavajú útvary Komisie na základe informácií v rozpočte; keďže informácie nie sú úplné, prepočet Komisie by sa mal považovať za aproximáciu. 3 Primárne saldo očistené od cyklických vplyvov (CAPB) bez jednorazových a iných dočasných opatrení. V prípade Spojeného kráľovstva neexistujú jednorazové opatrenia. 4 Odhad Komisie na základe kalendárneho roka. 5 V percentách potenciálneho HDP. Odhady za finančný rok predstavujú aproximáciu a nie sú striktne založené na spoločne odsúhlasenej metodike (pozri poznámku pod čiarou 7 v hlavnom texte). Je potrebné vziať na vedomie, že revízie národných účtov z posledného obdobia znamenajú v porovnaní s jarnou prognózou vykazovanou v tomto texte, že odhady v každom roku budú pre mierne nižšiu zápornú produkčnú medzeru. Zdroj: United Kingdom 2006 Financial Statement and Budget Report a 2006 Economic and Fiscal Strategy Report (Budget 2006); Hospodárske prognózy útvarov Komisie na rok 2006 (KOM); prepočty útvarov Komisie. | 3. ZÁVERY Na základe súčasných informácií sa možno domnievať, že Spojené kráľovstvo je na správnej ceste k náprave svojho nadmerného deficitu do finančného roka 2006/2007 v súlade s odporúčaniami Rady podľa článku 104 ods. 7. Výhľad pre verejné financie je teraz podľa všetkého mierne priaznivejší ako v čase odporúčania Rady – okrem iného vďaka výraznejšiemu rastu a ďalším faktorom, akými sú vyššie ceny ropy a dobré výsledky finančného sektora. Podľa odhadov útvarov Komisie na základe jarnej prognózy však zlepšenie štrukturálneho salda v roku 2006/2007 podľa všetkého nedosiahne cieľ odporúčaný Radou, t. j. ½ % HDP, a bude bližšie k ¼ percentuálneho bodu. Náprava nadmerného deficitu je ďalej spojená so závažnými neistotami a je citlivá aj na relatívne malé negatívne zmeny makroekonomického a fiškálneho výhľadu: - Keďže po januárovom odporúčaní Rady sa neprijali žiadne ďalšie opatrenia podľa vlastného uváženia na zníženie deficitu okrem vykonania malej korekcie zakotvenej v decembrovej SNR a orgány Spojeného kráľovstva sa pri znížení deficitu na referenčnú hodnotu do 2006/2007 spoliehajú na priaznivé fiškálne trendy, nie je vytvorené žiadne bezpečné rozpätie proti prekročeniu referenčnej hodnoty v roku 2006/2007. V dôsledku toho je zníženie deficitu citlivé aj na malé negatívne prekvapenia. Je preto dôležité, aby sa dodržiavali ročné maximálne sumy voľne použiteľných výdavkov. - Hoci sa vzhľadom na súčasné informácie a nezmenenú politiku zdá pravdepodobné, že deficit bude v roku 2007/2008 pod referenčnou hodnotou, súvisí to aj s neistotami vyplývajúcimi z výsledkov za rok 2006/2007. Komisia vzhľadom na uvedené hodnotenie zastáva názor, že Spojené kráľovstvo nemusí v súčasnosti v rámci postupu pri nadmernom deficite podnikať žiadne ďalšie kroky. Komisia však upozorňuje na neistoty hodnotenia súčasných fiškálnych trendov, ktoré znamenajú možnosť, že fiškálny výhľad sa nemusí pri nezmenenej politike dostatočne zlepšiť, čo si vyžaduje sledovanie krátkodobého rozpočtového vývoja. V strednodobom horizonte závisí fiškálna konsolidácia plánovaná orgánmi Spojeného kráľovstva od dosiahnutia výrazného zmiernenia rastu výdavkov. V súvislosti s tým budú osobitne dôležité strednodobé plány výdavkov na tri finančné roky od roku 2008/2009, ktoré sa majú oznámiť v rozpočte na rok 2007 a v následnom komplexnom prehodnotení verejných výdavkov. Komisia bude v súlade so zmluvou pozorne monitorovať rozpočtový vývoj v Spojenom kráľovstve. [1] Postup pri nadmernom deficite sa v prípade Spojeného kráľovstva uplatňuje na základe finančného roka Spojeného kráľovstva. Pri všetkých údajoch o salde verejných financií Spojeného kráľovstva, ktoré sa uvádzajú v tomto oznámení, sa uplatňuje rozhodnutie Eurostatu zo 14. júla 2000 o alokácii príjmov z licencií UMTS. Spojené kráľovstvo vo všeobecnosti neuplatňuje toto rozhodnutie pri vnútroštátnom uverejňovaní svojich verejných finančných údajov, v dôsledku čoho je saldo verejných financií na základe Eurostatu až do výšky 0,1 percentuálneho bodu HDP ročne nižšie, ako sa vykazuje v národných účtoch Spojeného kráľovstva v roku 2001/02 a v nasledujúcich rokoch. [2] V dôsledku prekročenia referenčnej hodnoty deficitu začala Komisia v apríli 2004 postup pri nadmernom deficite a prijala správu stanovenú v článku 104 ods. 3. Keďže výsledkom vtedajšieho hodnotenia bolo, že prekročenie deficitu nad úroveň 3 % HDP bolo malé a pravdepodobne dočasné, Komisia a Hospodársky a finančný výbor neposúdili deficit ako nadmerný. Pozri: http://europa.eu.int/comm/economy_finance/about/activities/sgp/country/edp/edprep2004_uk.pdfhttp://europa.eu.int/comm/economy_finance/about/activities/sgp/country/edp/edprep2004_uk.pdf [3] Ú. v. ES L 209, 2.8.1997 a Ú. v. EÚ L 174, 7.7.2005 v uvedenom poradí. [4] Revízie HDP z posledného obdobia smerom nahor znamenajú, že odhady produkčnej medzery v posledných piatich rokoch budú mať mierne nižšiu zápornú produkčnú medzeru alebo mierne vyššiu pozitívnu produkčnú medzeru v porovnaní s odhadmi jarnej prognózy. [5] Tieto údaje by sa mali skúmať predbežne, a zo súčasných informácií sa zdá, že účinky prenosu do roku 2006/07 by mali byť obmedzené. Národný štatistický úrad Spojeného kráľovstva oznámi výsledné saldo verejných financií v roku 2005/06 dňa 29. septembra 2006. 6 V správe o návrhu rozpočtu, ktorá sa predkladá parlamentu ročne v novembri alebo decembri, sa uvádza fiškálna stratégia vlády a aktualizujú sa predchádzajúce fiškálne a makroekonomické odhady rozpočtu. Táto správa má poradný charakter a je určená na podporu verejnej diskusie o stratégii vlády. Je však zvyčajne aj prostriedkom na oznamovanie mnohých rozpočtových opatrení. [6] Odhady produkčnej medzery sa počítajú na základe spoločne dohodnutej metodiky pre základ kalendárneho roka, aby sa nedospelo k odhadu štrukturálnych sáld (t. j. saldo očistené od cyklických vplyvov bez jednorazových a iných dočasných opatrení) na základe finančného roka, ktorý sa striktne zakladá na tejto metodike. Vzhľadom na miernejšie zlepšenie nominálnych sáld na základe finančného roka ako na základe kalendárneho roka bude nižšie aj štrukturálne zlepšenie pri vyjadrení na základe finančného roka. Odhad približne ¼ percentuálneho bodu by sa mal považovať za aproximáciu.